SL Uradni list Evropske unije C 73/26

Objava vloge za registracijo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla

(2008/C 73/09)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„BŒUF DE BAZAS“

ES št.: FR/PDO/005/0344/21.04.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Institut National de l'Origine et de la Qualité (I.N.A.O.) Naslov: 51, rue d'Anjou F-75008 Paris Telefon: (33) 153 89 80 00 Telefaks: (33) 142 25 57 97 E-naslov: info@inao.gouv.fr

2. Vlagatelj:

Naziv: Association pour la Défense du Bœuf de Bazas Naslov: 3, Lagrange Est F-33430 Bazas Telefon: (33) 556 25 03 32 Telefaks: (33) 556 25 23 80 E-naslov: bazas.elevage@expalliance.fr Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.1 – Sveže meso (in drobovina)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Bœuf de Bazas“

4.2 Opis: Govedo pasme Bazadaise, Blonde d'Aquitaine ali križanec teh dveh pasem.

Sveže meso: celoten trup, polovica trupa, četrt, kosi.

Starost živali ob zakolu:

Telice: najmanj 30 mesecev – največ 48 mesecev

Krave: najmanj 36 mesecev – največ 108 mesecev

Voli: najmanj 36 mesecev – največ 60 mesecev

Značilnosti trupov:

Najmanjša teža:

— 300 kg za telice in krave,

— 380 kg za vole.

Mesnatost E, U, R

Zamaščenost 3 in 4

Pri trupih s stopnjo zamaščenosti 3 se zunanje maščobe ne odstranijo, pri tistih s stopnjo zamaščenosti 4 se zunanje maščobe delno odstranijo.

Barva mesa: živo rdeča.

4.3 Geografsko območje: Živali morajo biti rojene, vzrejene, spitane in zaklane na proizvodnem območju „Bazas“, ki vključuje:

departma Gironde,

naslednje kantone departmaja Landes: Aire sur Adour, Gabarret, Geaune, Grenade sur Adour, Labrit, Mimizan, Morcenx, Parentis-en-Born, Pissos, Roquefort, Sabres, Sore, Villeneuve-de-Marsan, Mont-de-Marsan, Tartas,

kantone v departmajih Lot et Garonne in Gers, ki mejijo na departmaja Gironde in Landes, tj.,

kantone Bouglon, Casteljaloux, Duras, Houeilles, Marmande, Meilhan-sur-Garonne, Mézin in Seyches departmaja Lot et Garonne, ki mejijo na departmaja Gironde in Landes,

kantone Cazaubon, Nogaro, Riscle in Eauze departmaja Gers, ki mejijo na departma Landes.

Da bi zmanjšali vplive prevoza na kakovost mesa (dobro počutje živali, zmanjšanje stresa) ter zagotovili boljše spremljanje trupov in posebnega postopka odstranjevanja zunanjih maščob, se klavnice, odobrene za zakol goveda „Bœufs de Bazas“, nahajajo na območju proizvodnje. To omogoča ohranitev organoleptičnih lastnosti trupov.

4.4 Dokazilo o poreklu: Živali se, preden je stara 7 dni, pritrdi odobrena ušesna oznaka, ki se namesti na oba uhlja in ki vsebuje posebno nacionalno identifikacijsko številko živali.

Žival se opremi z identifikacijskim dokumentom („potni list“), ki vsebuje podatke o živali (datum rojstva, kodo pasme, nacionalno identifikacijsko številko živali itd.) in jo spremlja do klavnice.

Ta potni list omogoča tudi identifikacijo različnih krajev vzreje, kjer se je žival nahajala: vsak imetnik žival opremi z etiketo, na kateri so navedene vse premestitve, vsakemu posameznemu kraju vzreje pa se dodeli posebna identifikacijska številka (prvih pet številk ustreza številkam kode INSEE departmaja in občine vzreje). Geografsko poreklo živali je tako znano.

V klavnici se trupu dodeli številka zakola in s tem se vzpostavi povezava z nacionalno identifikacijsko številko; trup se z živilskim barvilom označi z logotipom „Bœuf de Bazas“. Oštevilčeno garancijsko potrdilo, na katerem sta navedeni nacionalna identifikacijska številka in številka zakola živali, spremlja vsak trup, polovico ali četrt trupa, ki se proda mesarju. Mesarji lahko prodajajo to meso samo ali skupaj z drugimi mesnimi proizvodi. Izvajajo se tudi pregledi evidenc tega blaga.

4.5 Metoda pridobivanja: Reja telic najmanj 30 mesecev, krav in volov najmanj 36 mesecev.

Teleta se redijo v čredi krav dojilj (dojijo jih njihove matere).

Živali se najmanj 7 mesecev vodijo na pašo, razen v primeru izrednih vremenskih razmer.

Krmijo se s travo ali s krmo, pridelano predvsem na kmetijskemu gospodarstvu, in krmnimi dodatki, ki jih je odobrilo „Association pour la Défense du Bœuf de Bazas“ (Društvo za zaščito goveda „Bœuf de Bazas“).

Krma v fazi zamaščevanja (pitanja): namen te faze, ki mora trajati najmanj 4 mesece, je živali spitati do mere, ki omogoča razvoj najboljših kakovostnih lastnosti njihovih trupov in mesa.

V fazi pitanja ali vsaj zadnja dva meseca se žival obvezno krmi v hlevu, sama ali v skupini.

Pitanje se izvaja z žiti ali otrobi (koruza, pšenica, ječmen, tritikala, oves, rž itd.), ki se jim doda sveža krma (trava, seno) in/ali koreni in gomolji.

Rejec – pitalec mora krmne obroke prilagoditi biološkemu stanju in apetitu živali. V tem okviru je poleg žit, ki morajo predstavljati energetsko bogat osnovni obrok, dovoljeno dajati koruzno in/ali travno silažo, ki pa ne sme presegati 50 % suhe snovi obroka.

Poleg žit je dovoljeno dajati tudi oljno pogačo (zlasti sojo in lanena semena).

V skladu s tradicijo več kot 70 % krme oziroma več kot 90 % celotne prehrane v življenju goveda sestavljajo pridelki kmetijskega gospodarstva.

Zorenje mesa: najmanj 10 dni.

4.6 Povezava:

Posebna značilnost:

Oceansko podnebje območja (mile zime, pogosto deževje, razporejeno čez celo leto, veliko sonca) omogoča uporabo travnikov kot naravne ali začasne pašnike, na katerih se živali lahko pasejo več kot polovico leta.

Pasme, ki se uporabljajo za proizvodnjo mesa „Bœuf de Bazas“, se v skladu s tradicijo vzrejajo na tem območju; pasmi Bazadaise in Blonde d'Aquitaine sta lokalni pasmi.

Sloves:

Označba „Bœuf de Bazas“ izvira iz 13. stoletja in z vidika mesa zajema najboljše lokalne pasme goveda, ki se vzrejajo na območju okoli mesta Bazas.

Sloves goveda „Bœuf de Bazas“ se od 13. stoletja dalje vzdržuje s tradicionalno povorko tega goveda na pustni četrtek, t.i. „La fête des Bœufs gras“. Ta praznik se je praznoval vsako leto, tudi v času, ko je bil njegov obstoj ogrožen (v obdobju „Ancien Régime“). Voli so se najprej uporabljali kot delovna živina, nato pa so jih spitali in prodali večinoma na mestni tržnici v Bazas.

Sloves „Bœuf de Bazas“ je še danes moč zaznati:

Na lokalni ravni:

— „la fête des bœufs gras“ v Bazas v pustnem času vsako leto privabi veliko gledalcev, mesnice, ki pri tej akciji sodelujejo, pa v tem času beležijo 30 % večjo prodajo. Ta praznik temelji na posebnosti in slovesu proizvoda, v zameno pa omogoča ohranitev slovesa „bœuf de Bazas“ tudi v prihodnje,

— druge občine območja ZGO so prav tako uvedle podobne prireditve.

Na nacionalni ravni:

Sloves močno presega lokalno območje. To se lahko ponazori z nekaterimi primeri iz zadnjih let:

— članek v „Le Figaro“ z dne 16. februarja 2003 z naslovom „Le bœuf gras fait son carnaval“ (spitani vol praznuje pust),

— recept „croustillant de queue de bœuf de Bazas au foie gras de canard poêlé des landes“ (hrustljavi rep vola „bœuf de Bazas“ s pečeno račjo jetrno pašteto iz Landes), ki je bil predstavljen v televizijski oddaji „Les escapades de Petitrenaud“ na kanalu France 5.

4.7 Nadzorni organ:

Naziv: Qualisud Naslov: Agropole, BP 102 F-47000 Agen Telefon: (33) 558 06 15 21 Telefaks: (33) 558 75 13 36 E–naslov: qualisud@wanadoo.fr

Ta nadzorni organ je odobren in pooblaščen v skladu s standardom EN 45 011.

4.8 Označevanje: Ime, pod katerim se meso prodaja: „Bœuf de Bazas“.

Etiketa mora zlasti vsebovati polje s podatki, ki kupce obveščajo o lastnostih proizvoda:

vrsto živali (samica ali samec),

identifikacijsko številko živali,

po potrebi identifikacijsko številko trupa (številko klavnice),

datum rojstva,

pasmo,

ime in naslov rejca,

datum zakola,

težo trupa,

kategorijo,

ime prejemnika.

To potrdilo spremlja trup, polovico ali četrt trupa do prodaje potrošniku.

(1) UL L 93, 31.3.2006, str. 12.